Molly Ringwald

Molly Ringwald (født 1968) er en amerikansk skuespiller som hadde sin storhetstid i 1980-årene i en rekke ungdomsfilmer av John Hughes, deriblant Sixteen Candles, The Breakfast Club og Pretty in Pink.

Ringwald ble født i Sacramento i California som datter av Adele Edith, husmor og kokk, og Robert Scott «Bob» Ringwald, en blind jazzpianist. Hun begynte å delta i skuespill allerede som femåring, blant annet i en oppsetning av Alice in Wonderland. Året etter gav hun, sammen med sin far, ut barneplaten I Wanna Be Loved By You, Molly Sings.

 Karriere 
Ringwald tv-debuterte i 1979 i komiserien The Facts of Life, hvor hun medvirket til 1980. Hun filmdebuterte i Tempest (1982), en rolle som førte til en Golden Globe-nominering. Hun hadde like etter en birolle i TV-filmen Packin' It In (1983) og en sentral rolle i sciencefictionfilmen Romjegeren fra 1984. Hun fikk samme år sitt store gjennombrudd i den populære ungdomskomedien Å, for en bursdag!, en rolle som bidro til etablere henne som medlem av det såkalte «Brat Pack». Hun fikk året etter den sentrale rollen som «High school princess» i den populære ungdomsfilmen The Breakfast Club. Filmen bidro til å ta henne til nye høyder og i 1987 fikk hun hovedroller i Pretty in Pink, dramafilmen P.K. and the Kid og den romantiske komedien Et nummer for mye (The Pick-up Artist). Året etter fulgte hovedroller i For hele livet (For Keeps?) og dramaet Fresh Horses. I slutten av 1980-årene var hun ansett som USAs fremste kvinnelige tenåringsikon.

 1990-årene og nedturen 
Ringwald gjorde noen skjebnesvangre karrierevalg da hun takke nei til å spille den kvinnelige hovedrollen i både Ghost og Pretty Woman. Filmenes kvinnelige hovedroller ble isteden besatt av Demi Moore (Ghost) og Julia Roberts (Pretty Woman). Både Ghost og Pretty Woman ble store suksesser.

Hun gjorde få kjente roller i 1990-årene, men en kan nevne en hovedrolle i Stephen Kings miniserie The Stand i 1994. Mye av hennes rolleinnsats var i B-skrekkfilmer og TV-filmer. Hun fikk en del mediaomtale da hun i 1995 spilte i en nakenscene i thrilleren Malicious, mye grunnet at hun tidligere hadde spilt relativt uskyldige ungpikeroller. Hun returnerte til TV i 1996 for å spille en av hovedrollene komiserien Townies, men serien ble tatt av sendeskjemaet etter bare 10 episoder. Hun hadde etter det fremtredende roller i relativt ukjente filmer som Requiem for Murder og Kimberly (begge 1999). Hun bodde også fire år i Frankrike og medvirket i der i et par lite kjente franske filmer. Hun hadde en noe mer notabel opptreden sammen med den australske popartisten Kylie Minogue i slasher-filmen Cut  i 2000. Hun hadde også en liten opptreden i parodikomedien Not Another Teen Movie (2001).

Fra 2008 til 2013 hadde hun en fast rolle i serien Mitt hemmelige tenåringsliv og en rekke gjesteopptredener i Riverdale fra 2017.

 Utenlandsopphold og sceneopptredener 

Hun hadde på 1990-tallet også en viss aktivitet på scenen og opptrådte både på Broadway og på scener i London. I 2006 gjorde hun et comeback og medvirket i scenemusikalen Cabaret og stykket Enchanted April. Senere på året spilte hun rollen som Charity Hope Valentine i musikalen Sweet Charity, med Christina Applegate i den ledende rollen. Hennes rolleprestasjon ble imidlertid ikke godt mottatt og året etter ble hun erstattet av Paige Davis.

 Annet 
Hun var en av presentørene under Oscar-utdelingen i 1986 og 1987, samt Emmy-utdelingen i 1996, MTV Movie Awards i 2005 og Tony Awards i 2006.

 Personlig 
I 1999 giftet hun seg med sin mangeårige kjæreste, Valery Lameignère, men de skilte seg etter kort tid. Hun fødte sitt første barn i 2003 og giftet seg i 2007 med barnets far, Panio Gianopoulos. De fikk et tvillingpar i 2009.

 Filmografi 
 Spillefilmer 
 Tempest (1982) – Miranda Dimitrius
 Romjegeren (Spacehunter) (1983) – Niki the Twister
 Sixteen Candles (1984) – Samantha Baker
 The Breakfast Club (1985) – Claire Standish
 Pretty in Pink (1986) – Andie Walsh
 Et nummer for mye (The Pick-up Artist) (1987) – Randy Jensen
 For hele livet (For Keeps) (1988) – Darcy Elliot Bobrucz
 Fresh Horses (1988) – Jewel
 Strike it Rich (1990) – Cary
 Betsy's Wedding (1990) – Betsy Hopper
 Face the Music (1993) – Lisa Hunter
 Malicious (1995) – Melissa
 Tous les jours dimanche – Janet Gifford
 Baja (1995) – Bebe Stone
 Enfants de salaud (1996) – Susan
 Office Killer (1997) – Kim Poole
 Requiem for Murder (1999) – Anne Winslow
 Teaching Mrs. Tingle (1999) – Miss Banks
 The Giving Tree (også kjent som The Brutal Truth) (2000) – Penelope
 Kimberly (også kjent som Daddy Who?) (1999) – Nancy
 In The Weeds (2000) – Chloe
 Cut (2000) – Vanessa Turnbull/Chloe
 Cowboy Up (også kjent som Ring of Fire) (2000) – Connie
 Not Another Teen Movie (2001) – Flight Attendant (cameo)
 The Tulse Luper Suitcases, Part 1: The Moab Story (2003) – ? TV-filmer 
 Packin' It In (1983) – Melissa Webber
 Surviving (1985) – Lonnie
 Women and Men: Stories of Seduction (1990) – Kit
 Something to Live for: The Alison Gertz Story (1992) – Alison Gertz
 Twice Upon a Time (1998) – Beth Sager
 Since You've Been Gone (1998) – Claire the Fan
 The Big Time (2002) – Marion Powers
 The Wives He Forgot (2006) – Charlotte Saint John
 Molly: An American Girl on the Home Front (2006) – Mrs. Helen McIntire

 TV-serier 
 The Facts of Life (1979–80) (13 episoder) – Molly Parker
 The Stand (1994) (miniserie) – Frannie Goldsmith
 Townies (1996) – Carrie Donovan
 The Secret Life of the American Teenager (2008-2013) – Anne Juergens

 Referanser 

 Eksterne lenker 



Kategori:Skuespillere fra USA
Kategori:Personer fra Sacramento